《三老图既成久欲作诗未果因次任漕韵》
宋代·吴芾

我久欲作三老诗，苦无佳句能解颐。
抽轧鄙思成无期，有语欲吐还茹之。
忽得新篇向此诗，恍如春草生谢池。
明珠万斛光陆离，璀璨不减珊瑚枝。
压倒元白头欲垂，直与李杜肩相差，
使我手把不停披。忆昨梅花吐琼蕤，
枝头爱日有舒迟。虽恨捧觞无翠眉，
吾人臭味自相宜，花下清欢聊共追。
嗟我老来意气衰，归心已决不复疑。
虽来江右把一麾，但知痛饮直吾师。
尊交况逢冰雪姿，岂容不醉负屈卮。
二老揽辔方并驰，一气相和如壎篪。
百城感化熏兰芝，不事威怒轰雷椎。
后园探春容我随，开怀笑语何熙熙。
丹青写此一段奇，未羡九老洛水湄。
何日归去山之崖，时命柴车载鸱夷。
相逢径醉莫问谁，饮尽不妨寻酒旗。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。